***Мәктәп туры***

РУС ТЕЛЕНДӘ БЕЛЕМ БИРҮ ОЕШМАЛАРЫНЫҢ

ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН

**ТАТАР ӘДӘБИЯТЫННАН ОЛИМПИАДА БИРЕМНӘРЕ**

(2025-2026 нчы уку елы)

**10 нчы сыйныф**

**Үткәрү вакыты – 150 минут**

**Максималь балл – 40**

**1. Драма жанры турында исегезгә төшерегез. Аның үзенчәлекләрен барлап языгыз. Мисаллар китерегез. (5 балл)**

**Җавап:** Драма жанры драма төренә карый. Ул кешенең җәмгыять һәм башка шәхесләр белән мөнәсәбәтендәге драматик хәлен сурәтләүгә нигезләнә. Драма жанры нигезендә җитди конфликт ята. Драмада бу каршылык артык тирәнәйтелми, аның уңай хәл ителү мөмкинлеге була, геройлар да гадәттән тыш, тетрәндергеч дәрәҗәгә куелмый. Кайгылы, борчулы вакыйга, рухи газаплар беренче планга чыгарылмый.

Мисаллар: М. Фәйзи. “Галиябану”, Ш. Хөсәенов. “Әни килде”, Т. Миңнуллин “Моңлы бер җыр” һ.б.

**2. Рәсемгә игътибар итегез. Ул кайсы әсәр буенча эшләнгән? Әсәрнең исемен, авторын языгыз, әсәр геройларын атагыз. (5 балл)**



**Җавап:** Кол Гали. “Кыйссаи Йосыф”

Геройлар: Йосыф, Йагкуб, Йосыфның абыйлары, Зөләйха һ.б.

**3. Казан ханлыгы чоры әдәбияты кайсы гасырны үз эченә ала? Дөрес җавапны билгеләгез. (1 балл)**

а) XIII йөзнең урталарыннан алып XV гасырның ахырлары

ә) XV гасыр урталарыннан башлап XVI гасырлар

б) XV гасыр урталарыннан XVII гасыр урталарына кадәр

**Җавап:** б) XV гасыр урталарыннан XVII гасыр урталарына кадәр

**4. Алтын Урда чоры шагыйрен билгеләгез. (1 балл)**

а) Габделҗәббар Кандалый

ә) Муса Акъегетзадә

б) Сәйф Сараи

**Җавап:** б) Сәйф Сараи

**5. Әсәрләрнең авторын, жанрын языгыз. (6 балл)**

а) «Милләткә» \_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

ә) «Кыйссаи Йосыф» \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

б) «Дуслар җыелган җирдә» \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_


**Җавап:**

а) «Милләткә» Габдулла Тукай шигырь

ә) «Кыйссаи Йосыф» Кол Гали поэма

б) «Дуслар җыелган җирдә» Туфан Миңнуллин драма

**6. а) Портретка игътибар итегез. Биредә кем сурәтләнгән? (1 балл)**



**б) Бу әдип турында өч фактны искә төшереп языгыз (6 балл)**

**Җавап:**

1) Һади Такташ 1901 елның 1 январенда элекке Тамбов губернасы Спас өязе Сыркыды авылында урта хәлле крестьян гаиләсендә туа.

2) Кечкенәдән үк укырга, җырлар, такмаклар чыгарырга һәвәс булып үсә.

3) Һади Такашның әсәрләре – “Мокамай”, “Мәхәббәт тәүбәсе”, “Алсу”, “Киләчәккә хатлар” һ.б.

**7.** **Шигырьне укыгыз, анда бирелгән хис-кичерешләрне, аларның сәбәпләрен билгеләгез. (5 балл)**

**Сагыну**

Гөл чәчәкләрен өзәм мин,  
Юлларыңа тезәм мин.  
Бик сагындым, бәгърем,

Бик сагындым сине,  
Әле дә ничек түзәм мин!  
  
Таң атканда уянырмын,  
Җилкәмә шәл салырмын.  
Таң шикелле балкып   
Тиздән кайтыр булсаң,  
Каршы чыгып алырмын.  
  
Җилбер, җилбер җил искәндә,

Үләнгә чык төшкәндә,  
Бик күңелле булыр,   
Бик кызыклы булыр,  
Кайтсаң, сагынып көткәндә.

*Муса Җәлил*

**Җавап:**

Хис-кичерешләр – сагыну, сагышлану, өметләнү, сәбәбе – сөйгәнен сагыну.

**8. Сагынуга дәва юк, диләр. Сез килешәсезме? Әлеге фикерне дәвам итеп языгыз****, әдәбияттан мисаллар китерергә дә онытмагыз. (10 балл)**